**Kvaliteta svjetla**

Pojam "kvaliteta svjetla" odnosi se na kakvoću, vrstu svjetla kojom snimamo. Kvaliteta svjetla ne određuje niti jačinu, niti poziciju svjetla. Ona govori o tome kako pojedino svjetlo "opisuje" scenu koju snimamo. Po kvaliteti, svjetlo se dijeli na:

1. Oštro svjetlo

2. Usmjereno difuzno svjetlo

3. Difuzno svjetlo

**Oštro svjetlo**

Oštro svjetlo daju svi točkasti izvori svjetla. To su svi izvori, čija je površina isijavanja vrlo mala. Prirodni izvori oštrog svjetla su sunce i mjesec, a umjetni izvori su vatra, kućna žarulja, far automobila i sl. Profesionalna fotografska rasvjetna tijela koja daju oštro svjetlo su reflektor i elektronska bljeskalica.



Oštro svjetlo daje teške,tamne i duboke sjene. To je svjetlo visokog intenziteta i vrlo izraženog kontrasta. Lako ga je kontrolirati. To je grubo svjetlo, koje ističe strukturu materijala.

Oštro svjetlo je blještavo i glamurozno, pa ga snimatelji često zovu i hollywoodsko svjetlo.



Kadar iz filma Malteški soko režisera Johna Houstona i snimatelja Arthura Edesona osvijetljen je tvrdim svjetlom, koje je i inače karakteristično za doba crno-bijelog filma.

U počecima kinematografije sve je snimano s oštrim svjetlom.

**Usmjereno difuzno svjetlo**

Usmjereno difuzno svjetlo nastaje tako da pred izvor oštrog svjetla stavimo "prozor" od poluprozirnog (translucentnog) materijala. To može biti paus papir, bijela svila, mutno staklo, mat pleksiglas i sl. Na taj način rasvjetnom tijelu povećavamo površinu isijavanja, pa svjetlo postaje nježnije i mekše. Što je površina isijavanja veća, to je svjetlo mekše. U prirodi, usmjereno difuzno svjetlo nalazimo za poluoblačnih dana. Oštro sunčevo svjetlo prolazi tada kroz "bijele, poluprozirne" oblake i postaje nježnije i mekše. U studiju, usmjereno difuzno svjetlo dobijamo tako da pred izvor oštrog svjetla stavimo "soft box" ili poluprozirni kišobran. Što je difuzor veći, svjetlo je mekše. Najčesće dimenzije soft boxova su: 60 x 60 cm; 100 x 100 cm i sl. Usmjereno difuzno svjetlo slabijeg je intenziteta i manjeg kontrasta od oštrog svjetla i teže se kontrolira. Izvrsno modelira, pa ga vrlo često koristimo u portretnoj, reklamnoj i modnoj fotografiji.

Svjetlo kakvo vidimo na slici **Mljekarica** flamanskog slikara Vermeera na posebnoj je cijeni među snimateljima. Ujedinjuje najbolje odlike tvrdog i mekog svjetla: jasan smjer iz kojeg dolazi, relativno visok kontrast i mekoću sjene. Radi se svakako o mekom svjetlu, koje je za razliku od na pr. difuznog svjetla oblačnog dana ipak usmjereno: *usmjereno meko svjetlo.*

**Difuzno svjetlo**

Izraz "difuzno svjetlo" dolazi od riječi "fuzija", što znači miješanje. Difuzno svjetlo je svjetlo koje se miješa, koje dolazi sa svih strana. U prirodi, difuzno svjetlo vlada za potpuno oblačana vremena, odnosno u magli. Također, u zoru i u sumrak prevladava difuzno svjetlo. U studiju, difuzno svjetlo možemo dobiti tako da izvor oštrog svjetla uperimo u neku reflektirajuću plohu (plafon, zid, striropor, kišobran i sl.). Što je ta ploha veća i hrapavija, to je svjetlo raspršenije. Difuzno svjetlo je, praktički, svjetlo bez sjene. To je ravno, "akvarijsko" svjetlo, koje vrlo loše modelira, pa ga često koristimo kao dopunsko, a vrlo rijetko kao glavno svjetlo. Nemoguće ga je kontrolirati.

**Pitanja za ponavljanje: (Prepisati ih i odgovoriti u bilježnicu)**

1. Kako nastaje oštro svjetlo?

2. Nabroji prirodne i umjetne izvore oštrog svjetla, te koja profesionana rasvjeta daje oštro svjetlo?

3. Opiši oštro svjetlo

4. Kako još zovemo oštro svjetlo, zašto?

5. Kako nastaje usmjereno difuzno svjetlo?

6. Kada u prirodi imamo usmjereno difuzno svjetlo?

7. Kako dobiti difuzno svjetlo u studiju?

8. Opiši karakteristike usmjerenog difuznog svjetla

9. Gdje koristimo usmjereno difuzno svjetlo?

10. Od koje riječi dolazi riječ’’difuzno’’ svjetlo?

11. Kad se difuzno svjetlo javlja u prirodi?

12. Kako dobiti difuzno svjetlo u studiju?

13. Opiši difuzno svjetlo.